PATVIRTINTA

Kauno miesto savivaldybės

administracijos direktoriaus

2016 m rugpjūčio 3 d.

įsakymu Nr. A-[2272](file:///C:\Users\jovicvir\AppData\Local\Microsoft\Windows\Temporary%20Internet%20Files\Content.IE5\a162272.docx)

**NEVYRIAUSYBINIŲ ORGANIZACIJŲ ATRANKOS PROJEKTUI „KOMPLEKSINĖS PASLAUGOS ŠEIMAI“ ĮGYVENDINTI KAUNO MIESTO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Nevyriausybinių organizacijų atrankos projektui „Kompleksinės paslaugos šeimai“ įgyvendinti Kauno miesto savivaldybėje tvarkos aprašas (toliau – aprašas) nustato Kauno miesto savivaldybės partnerio – nevyriausybinės organizacijos (toliau – NVO) atrankos projektui „Kompleksinės paslaugos šeimai“ įgyvendinti (toliau – atranka) organizavimo tvarką, keliamus reikalavimus ir kitas sąlygas, susijusias su atranka.

2. Atrankos tikslas – atrinkti NVO, kuri teiks kokybiškas kompleksines paslaugas šeimoms Kauno miesto savivaldybėje, siekiant kokybiškai įgyvendinti projektą „Kompleksinės paslaugos šeimai“ pagal Kompleksiškai teikiamų paslaugų šeimai 2016–2020 metų veiksmų planą, patvirtintą Lietuvos Respublikos socialinės apsaugos ir darbo ministro 2016 m. kovo 10 d. įsakymu Nr. A1-133 „Dėl Kompleksiškai teikiamų paslaugų šeimai 2016–2020 m. veiksmų plano patvirtinimo“ (toliau – Kompleksinių paslaugų šeimai veiksmų planas).

3. Atrankai NVO pateikia savo veiklos programą (toliau – programa), parengtą pagal šiame apraše pateiktus reikalavimus.

4. Programos veiklų įgyvendinimo trukmė turi būti ne ilgesnė kaip 48 mėn. nuo projekto „Kompleksinės paslaugos šeimai“ sutarties pasirašymo dienos. Programa turi apimti paslaugas, kurios bus teikiamos kompleksiškai šeimoms ir jų vaikams: pozityvios tėvystės mokymai, psichosocialinė pagalba, šeimos įgūdžių ugdymas ir sociokultūrinės paslaugos, mediacijos paslaugos, vaikų priežiūros ir pavėžėjimo paslaugos.

5. Tinkama programos tikslinė grupė yra šeima – Lietuvos Respublikos piliečiai ir asmenys, turintys ilgalaikio gyventojo leidimą gyventi Europos Sąjungoje (toliau –ES).

**II SKYRIUS**

**REIKALAVIMAI PROGRAMOS TURINIUI**

6. Atrankai teikiama programa turi atitikti visas šias sąlygas:

6.1. kokybiškų paslaugų šeimai organizavimas ir koordinavimas;

6.2. kokybiškų kompleksinių paslaugų šeimai teikimas:

6.2.1. pozityvios tėvystės mokymai – paslaugos, teikiamos šeimoms, norinčioms tobulinti tėvystės įgūdžius ar jų įgyti, siekiant išugdyti geriausias tėvų ir vaikų savybes bei padėti jiems atskleisti savo gebėjimus ir galimybes;

6.2.2. psichosocialinė pagalba – pagalba asmenims, išgyvenantiems krizę ar patyrusiems traumuojančius emocinius išgyvenimus (ligas, netektis, skyrybas ir kt.), ir jų šeimoms, artimiesiems, apimanti socialinę, psichologinę, psichoterapinę pagalbą, sielovadą, taip pat pagalbą įveikiant priklausomybę nuo psichoaktyviųjų medžiagų, lošimų ir kt.;

6.2.3. šeimos įgūdžių ugdymo ir sociokultūrinės paslaugos – įvairius šeimos gyvenime reikalingus įgūdžius, nuostatas ugdantys grupių užsiėmimai, šeimų klubų veikla, mokymai šeimos finansų planavimo ir valdymo srityje, šeimų stovyklų organizavimas, neformalios pagalbos, savanorystės skatinimas ir kt.;

6.2.4. mediacijos paslaugos – paslaugos, teikiamos neteisminiam civilinių ginčų taikinamajam tarpininkavimui, siekiant taikaus ginčų, tarpusavio konfliktų sprendimo;

6.2.5. vaikų priežiūros paslaugos – valandinės vaiko priežiūros paslaugos, kurios gali būti teikiamos ne ilgiau kaip 4 val. per dieną visiems tėvams (įtėviams, globėjams), auginantiems vaikus (įvaikius, globotinius) nuo trejų metų amžiaus, iki kol vaikas pradės lankyti bendrojo lavinimo įstaigą. Vaikų priežiūros paslaugos teikiamos paslaugų teikėjo numatytose, tinkamose patalpose nuo 6 iki 22 val.; jei tėvai (įtėviai, globėjai) gauna šio aprašo 6.2.1–6.2.4 papunkčiuose nurodytas paslaugas ir paslaugų gavimo metu yra poreikis gauti vaiko priežiūros paslaugą, vaiko priežiūros paslauga jiems privalo būti teikiama;

6.2.6. pavėžėjimo paslauga asmenims, dalyvaujantiems šio aprašo 6.2.1–6.2.5 papunktčiuose nurodytose veiklose, jei nėra pakankamų galimybių naudotis viešuoju transportu (viešojo transporto visai nėra arba yra, bet nėra užtikrinta, kad paslaugų gavėjas laiku atvyks į paslaugų teikimo vietą ir dėl to jam negali būti suteiktos paslaugos numatyta apimtimi) ar asmeniniu transportu;

6.3. potencialios tikslinės grupės informavimas apie kompleksiškai teikiamas paslaugas šeimai ir konsultavimas, įtraukimo į veiklas priemonių vykdymas, tikslinių grupių informavimas apie kitas aktualias savivaldybėje teikiamas paslaugas, vykdomas programas.

7. Programoje turi būti nurodyta teikiamų paslaugų šeimoms apimtis ir jų pasiskirstymas pagal Kauno miesto savivaldybės seniūnijas.

8. Programoje turi būti aprašytas ir pagrįstas NVO partnerio (-ių) vaidmuo (partnerio indėlis: kokias paslaugas, kokioms tikslinėms grupėms, kaip teritoriškai ir pan. teiks partneris).

9. Programoje reikia nurodyti į veiklas įtraukiamų paslaugų gavėjų skaičių (ne mažiau kaip 1500 gavėjų).

10. Programoje nurodytos veiklos turi būti pagrįstos ir argumentuotos realiu poreikiu.

11. Programoje turi būti nurodyti teikiamų paslaugų įkainiai.

**III SKYRIUS**

**REIKALAVIMAI NVO IR JOS PARTNERIAMS**

12. Atrankai programą gali teikti NVO, atitinkanti visas toliau išvardytas sąlygas:

12.1. turi turėti ne mažiau kaip 3 metų patirtį, kompetencijos ir finansinių bei žmogiškųjų išteklių, teikiant kompleksines paslaugas šeimai;

12.2. jei NVO numato turėti partnerį, jis privalo turėti ne mažiau kaip 3 metų patirtį, kompetencijos, finansinių, materialiųjų bei žmogiškųjų išteklių, teikiant kompleksines paslaugas šeimai;

12.3. per pastaruosius 3 metus sėkmingai įgyvendino projektus, programas, sutartis ir (ar) turi darbuotojų, turinčių patirties teikiant kompleksines paslaugas šeimai pagal ES projektus.

12.4. jei NVO numato turėti partnerį, jis per pastaruosius 3 metus sėkmingai įgyvendino projektus, programas, sutartis ir (ar) turi darbuotojų, turinčių patirties teikiant kompleksines paslaugas šeimai pagal ES projektus.

12.5. turi turėti pakankamai žmogiškųjų ir finansinių išteklių (darbo priemonių, tinkamų patalpų veiklai vykdyti, kvalifikuotų darbuotojų ir pan.), reikalingų šio aprašo 6.1–6.3 papunkčiuose nurodytoms funkcijoms atlikti;

12.6. turi turėti komandą, sudarytą iš kvalifikuotų skirtingų sričių specialistų (šeimos konsultantų / psichoterapeutų, socialinių darbuotojų, psichologų, psichiatrų). Specialistai turi turėti jų kvalifikaciją pagrindžiančius dokumentus (diplomus, sertifikatus, licencijas ir kt.);

12.7. turi turėti dokumentus įrodančius, kad ji yra įvykdžiusi pareigas, susijusias su mokesčių ir socialinio draudimo įmokų mokėjimu;

12.8. nėra įsiteisėjusio teismo sprendimo dėl pažeidimo NVO naudojant ES ir (arba) Lietuvos Respublikos biudžetų paramos lėšas, taip pat dėl nusikalstamos veikos, vykdant ūkinę komercinę veiklą;

12.9. NVO yra Lietuvos Respublikos nevyriausybinė organizacija, kaip apibrėžta Lietuvos Respublikos nevyriausybinių organizacijų plėtros įstatyme;

12.10. jei NVO numato turėti partnerį, juo gali būti Kompleksinių paslaugų šeimai veiksmų plano 31 punkte nurodytos organizacijos ir įstaigos. Partnerio teikiamų paslaugų apimtis ir jų finansavimas turi atitikti Kompleksinių paslaugų šeimai veiksmų plano 31 punkto nuostatą – nevyriausybinių organizacijų teikiamoms paslaugoms finansuoti turi būti skiriama ne mažiau nei kaip 75 proc. lėšų.

**IV SKYRIUS**

**PROGRAMOS TEIKIMAS ATRANKAI**

13. Viena NVO atrankai gali pateikti tik vieną programą.

14. Atrankai teikiamoje programoje turi būti nurodyta:

14.1. informacija apie NVO (kodas, buveinės adresas, pašto kodas, telefonas, el. paštas);

14.2. kontaktinis asmuo (vardas, pavardė, adresas susirašinėti, telefonas, el. paštas);

14.3. programos įgyvendinimo metu planuojamos vykdyti veiklos (planuojamos teikti paslaugos), nurodytos šio aprašo 6 punkte:

14.3.1. kokios veiklos bus vykdomos (kiek ir kokių darbuotojų vykdys veiklą, etatų skaičius, paslaugos teikimo trukmė per dieną ir dienų skaičius, paslaugos gavėjų skaičius);

14.3.2. kokia veiklos tikslinė grupė. Jeigu neplanuojama formuluoti prioritetinių tikslinių grupių, kaip bus atrenkamos šeimos atsižvelgiant į programos biudžetą;

14.3.3. kaip bus teikiama paslauga;

14.3.4. kas teiks paslaugą;

14.3.5. kodėl tokia ir tokios apimties paslauga reikalinga;

14.3.6. veiklos apimtis (pvz.: tėvystės įgūdžių ugdymo kursus lankys 10 grupių po 20 asmenų, kursų trukmė vienai grupei 10 val., bendra kursų trukmė 100 val.);

14.3.7. NVO planuojamos lėšos pagal veiklas ir NVO partnerių teikiamas paslaugas;

14.3.8. maksimali programos įgyvendinimo trukmė;

14.3.9. informacija apie partnerių pasirinkimą (jei programa bus įgyvendinama su partneriu, reikia pagrįsti jo reikalingumą ir pridėtinę vertę).

15. Atrankai privaloma pateikti šiuos dokumentus:

15.1. vieną originalų, išspausdintą ir NVO antspaudu, jei antspaudą privalo turėti, patvirtintą programos egzempliorių, pasirašytą NVO vadovo;

15.2. programos paraiškos elektroninę versiją (siunčiama elektroniniu paštu [socialiniu.paslaugu.skyrius@kaunas.lt](mailto:socialiniu.paslaugu.skyrius@kaunas.lt));

15.3. NVO įstatų kopiją;

15.4. NVO per 3 praėjusius kalendorinius metus vykdytos veiklos aprašymą, patvirtintą vadovo ar įgalioto asmens parašu ir antspaudu;

15.5. jei NVO numato turėti partnerį, pateikia jo per praėjusius 3 kalendorinius metus vykdytos veiklos aprašymą, patvirtintą vadovo ar įgalioto asmens parašu ir atspaudu, jei antspaudą privalo turėti;

15.6. NVO patirtį vykdant ES projektus pagrindžiančių projektų, vykdytų per 3 praėjusius kalendorinius metus, sąrašą, patvirtintą vadovo ar įgalioto asmens parašu ir atspaudu, jei antspaudą privalo turėti;

15.7. jei NVO numato turėti partnerį, pateikia projektų, pagrindžiančių jo patirtį vykdant ES projektus per praėjusius 3 kalendorinius metus, sąrašą, patvirtintą vadovo ar įgalioto asmens parašu ir atspaudu;

15.8. jei NVO numato turėti partnerį, pateikia partnerio vadovo ar jo įgaliotų asmenų pasirašytas laisvos formos deklaracijas ar kitus dokumentus, patvirtinančius sutikimą dalyvauti programoje;

15.9. NVO vadovo ir kitų programą įgyvendinsiančių darbuotojų (finansininko, socialinio darbuotojo, psichologo) kvalifikaciją pagrindžiančių dokumentų (diplomo, sertifikato, licencijos ir kt.) kopijas;

15.10. dokumento, pagrindžiančio teisę naudotis patalpomis, kuriose bus vykdomos programoje nurodytos veiklos, kopiją.

16. Visi šio aprašo 15 punkte išvardyti dokumentai turi būti išspausdinti, lapai turi būti sunumeruoti ir paskutinio lapo antroje pusėje patvirtinti NVO įgalioto asmens parašu, nurodytas įgalioto asmens vardas, pavardė, pareigos ir programą sudarančių lapų skaičius. Visi teikiami dokumentai turi būti sudėti į vieną voką, ant jo turi būti užrašytas NVO pavadinimas ir žodžiai: „Nevyriausybinių organizacijų atrankai projektui „Kompleksinės paslaugos šeimai“ įgyvendinti“. Vokas turi būti antspauduotas NVO antspaudu, jei antspaudą privalo turėti.

17. Visos šio aprašo 15 punkte išvardytų dokumentų kopijos privalo būti patvirtintos laikantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, reikalavimų.

18. Programa turi būti pateikta Kauno miesto savivaldybės administracijos Socialinių paslaugų skyriui (toliau – Socialinių paslaugų skyrius) adresu: Nemuno g. 29 (V aukštas, 50 kabinetas), LT-44295 Kaunas, ne vėliau kaip iki 2016 m. rugpjūčio 18 d. arba gauta registruotu paštu su pašto žyma, rodančia, kad paraiška išsiųsta ne vėliau kaip iki 2016 m. rugpjūčio 18 d. Informacija apie atranką skelbiama Kauno miesto savivaldybės svetainėje ([www.kaunas.lt](http://www.kaunas.lt)).

19. Programa, atnešta pasibaigus šio aprašo 18 punkte nurodytam terminui, nebus priimta. Registruotu paštu gautas vokas su pašto žyma, rodančia, kad programa išsiųsta pasibaigus minėtam punkte nurodytam terminui, nebus registruojamas ir bus grąžintas NVO.

20. Programos teikimo klausimais konsultuoja Socialinių paslaugų skyriaus vedėjo įsakymu paskirtas skyriaus darbuotojas. Jo kontaktiniai duomenys nurodomi svetainėje paskelbtoje informacijoje apie atranką.

**V SKYRIUS**

**PROGRAMOS VERTINIMAS IR KRITERIJAI**

21. Patikrinus programą su visais jos priedais, gali būti reikalaujama, kad NVO per ne ilgesnį nei 3 darbo dienų terminą pateiktų papildomų dokumentų, patvirtinančių arba patikslinančių programoje pateiktą informaciją.

22. NVO ir programos atitiktį formaliesiems kriterijams vertina šio aprašo 20 punkte nurodytas Socialinių paslaugų skyriaus darbuotojas.

23. Programos turinį vertina Kauno miesto savivaldybės administracijos direktoriaus įsakymu sudaryta komisija (toliau – komisija).

24. Programos turinys vertinamas pagal šiuos kriterijus:

24.1. programos veiklų pagrįstumas;

24.2. programos biudžeto pagrįstumas;

24.3. programos teikiamų paslaugų šeimai kompleksiškumas;

24.4. paslaugų prieinamumo (kuo arčiau šeimos gyvenamosios vietos) užtikrinimas;

24.5. programos veiklų tęstinumas;

24.6. programoje nurodytų paslaugų gavėjų skaičius ir jo pagrįstumas;

24.7. programoje nurodytas partnerio (-ių) pasirinkimo tikslingumas ir bendradarbiavimo metu sukurta pridėtinė vertė.

25. Komisija savo veikloje vadovaujasi darbo reglamentu, patvirtintu Kauno miesto savivaldybės administracijos direktoriaus įsakymu.

26. Komisija atrankai pateiktas programas vertina užpildydama vertinimo anketą, kurios formą kartu su komisijos darbo reglamentu tvirtina Kauno miesto savivaldybės administracijos direktorius. Kiekviena programa vertinama pagal šio aprašo 24 punkte nustatytus kriterijus anketoje nurodytais balais (aukščiausias galimas įvertinimas yra 85 balai). Atranką laimi didžiausią balų skaičių surinkusi NVO.

**VI SKYRIUS**

**BAIGIAMOSIOS NUOSTATOS**

27. Kauno miesto savivaldybės administracija neprisiima atsakomybės, jei dėl programoje nurodytų klaidingų duomenų ryšiams palaikyti (adreso, telefono, fakso numerio,   
el. pašto adreso ir kt.) NVO nepasiekia laiškai arba su ja negalima susisiekti telefonu.

28. Kauno miesto savivaldybės administracijos el. paštu NVO siunčiami paklausimai, prašymai, susiję su programos teikimu atrankai, laikomi oficialiais.

29. Teikdama programą atrankai, NVO sutinka, kad informacija, pateikta programoje (išskyrus informaciją, kuri negali būti viešinama teisės aktų nustatyta tvarka), gali būti viešinama.

30. NVO, kuri įgyvendins projektą „Kompleksinės paslaugos šeimai“, patvirtinama Kauno miesto savivaldybės administracijos direktoriaus įsakymu, atsižvelgiant į komisijos pasiūlymą.

31. Atranką laimėjusi NVO apie tai informuojama raštu per 5 darbo dienas nuo Kauno miesto savivaldybės administracijos direktoriaus įsakymo išleidimo dienos. Informacija apie atrankos rezultatus skelbiama Kauno miesto savivaldybės svetainėje ([www.kaunas.lt](http://www.kaunas.lt)).

32. Atrankos neperėjusios NVO apie tai informuojamos raštu, nurodant tokio sprendimo priėmimo priežastis ir jo apskundimo tvarką, per 5 darbo dienas nuo Kauno miesto savivaldybės administracijos direktoriaus įsakymo dėl atranką  laimėjusios NVO  patvirtinimo išleidimo dienos.

33. Kauno miesto savivaldybės administracijos sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_